Bloem-polisie waarsku oor nuwe rooftendensDie Parkweg-polisiestasie in Bloemfontein wil die publiek waarsku oor ŉ nuwe tendens wat kop uitsteek. Kapt. Chaka Marope, ŉ polisiewoordvoerder van die Vrystaat, het gesê ŉ groep van drie of vier bruin mans ry met ŉ wit Citi Golf in die stad se middestad, Westdene, Oranjesig, Brandwag en Willows rond en hulle kan moontlik verbind word aan ŉ reeks gewapende rooftogte. “Hulle modus operandi is om hul voertuig stil te hou en te maak asof hulle vir aanwysings vra en dan oorval hulle die slagoffer onverwags. Hulle dreig dan die slagoffer met ŉ mes en besteel hulle van waardevolle items soos selfone, beursies, handsakke en juweliersware,” het Marope gesê. Die Parkweg-polisiestasie het reeds ses klagtes van soortgelyke voorvalle in die afgelope week ontvang. Die polisie het inwoners van Bloemfontein gemaan om ten alle tye paraat te wees en versigtig te wees wanneer hulle waardevolle items in die openbaar dra. Mense wat die verdagte voertuig gewaar word gevra om die polisiestasie by 051 507 6000 te skakel.